钦定古今图书集成/理学汇编/文学典/第100卷 > 陆深
## 钦定古今图书集成/理学汇编/文学典/第100卷 > 陆深

按《明外史》本传：“深字子渊，上海人。弘治十八年进士。
选庶吉士，授编修。刘瑾嫉翰林官抗己，悉改外，深得
南京主事。瑾诛，复职，历国子司业、祭酒，充经筵讲官。
奏言：讲官撰进讲章，阁臣不宜改窜。忤辅臣，謪延平
同知。晋山西提学副使，改浙江，累官四川左布政使。
松、茂诸番乱，深主调兵食，有功，赐金币。嘉靖十六年”，
召为太常卿兼侍读学士。世宗南巡，深掌行在翰林
院印，御笔删“侍读”二字，进詹事府詹事，致仕，卒谥文
裕。深少与徐祯卿相切磨，为文章有名。工书，仿李邕、
赵孟𫖯，赏鉴博雅，为词臣冠。然颇倨傲，人以此少之。
按《延平府志》：陆深，上海人。由进士嘉靖五年，以国子
祭酒为经筵讲官。故事，经筵直讲先送讲章内阁详
定，迺入侍。一日，深直讲，其章为内阁所改。讲罢，面奏：
“讲义不洽，非臣旧撰，请后毋送内阁改定。”世宗怒，调
深外任为延平同知。守屠侨谓深出自讲帷，不欲烦
以郡务。深曰：“人臣事君，随事效忠，敢以崇卑异意。”较
阅簿书，钩稽奸蠹，日有孜孜。暇集典常、论述二篇，名
《同异录》。居三月，升山西提学副使，以《同异录》进。御表
言：“臣深才诎器疏，力小图大，狭陋汉、唐之治，思致身
唐、虞。恭遇圣明，益思自奋，第愧不识献纳之宜。言出
祸随，动与罪会。陛下曲赐保全，尚与衣冠。昨自讲筵
出佐延郡，杨、罗、李、朱遗风犹在。臣在郡中，水土相宜，
职务易称。颇读书，每见先儒议论有切大典礼、大政
事者，手自札录，未及三月，蒙恩超资，付臣学政，非臣
捐糜所能报塞。臣比出旧编，粗加铨次，分为上下，缮
写上陈。颇恨日时有限，文籍少随，然裒多益寡之志
终存，而万折必东之性难改。倘蒙赐骸骨，少假岁时，
当部分首尾，兼总条贯，勒成一家之言，庸为万几之
助。”书奏，上，纳之。磊落瑰奇，嬉笑成文，论著之多，式宪
当世。